paragraph_text: Najstariji dijelovi hrama je kapela barke, odmah iza prvog pilona, koju su podigli Hatšepsut i Tutmozis III. Glavni dio hrama, kolonadu i sunčevo dvorište dao je izgraditi Amenhotep III., a kasnije ih je proširio Ramzes II., koji je dao izgraditi i ulazne pilone i dva obeliska ispred njih. Jedan od njih je odnešen u Francusku i danas se nalazi u središtu pariškog trga Place de la Concorde. Na stražnjoj strani hrama nalaze se kapele koje su podigli Amenhotep III. i Aleksandar Veliki. Tijekom Rimskog Carstva, hram i njegova okolica su služili kao legionarska utvrda i mjesto uprave cijelog ovog područja, a kasnije i kršćanski samostan. O tome svjedoče rimsko svetište i kršćanske freske na nekim zidovima.